Tarptautinė civilinės aviacijos organizacija

Tarptautinė civilinės aviacijos organizacija (TCAO; ) – 1947 m. įkurta specializuotoji Jungtinių Tautų institucija, nustatanti tarptautines normas, koordinuojanti civilinės aviacijos vystymą, reguliuojanti saugių ir efektyvių skrydžių sritis.IT in general aviation

 Istorija 
Antrojo pasaulinio karo metu lėktuvai taip ištobulėjo, kad galutinai patvirtino esą svarbi transporto priemonė. Tuomet ir atsirado poreikis koordinuoti tarptautinę civilinės aviacijos veiklą, kurios daugelio aspektų atskirų šalių vyriausybės pačios sureguliuoti nepajėgė.

1944 m. gruodžio 7 d. JAV kvietimu Čikagoje susirinkę 52 šalių atstovai pasirašė vadinamąją Čikagos konvenciją, padėjusią pamatus Tarptautinei civilinės aviacijos organizacijai (toliau ICAO). Ji šalių požiūriu turėjo užtikrinti veiksmingą valstybių bendradarbiavimą ir tuo metu būtiną tarpusavio supratimą, kuris tebėra aktualus ir iki šiol. ICAO Asamblėja savo A29-1 rezoliucija gruodžio 7-ąją paskelbė Tarptautine civilinės aviacijos diena, kuri kasmet minima visose ICAO šalyse.

Šiuo metu organizacija jungia 190 šalių, Lietuva Tarptautinės Civilinės Aviacijos Organizacijos nare tapo 1992 m. vasario 7 d.

 Siekiai 
Organizacija siekia, kad:
 civilinė aviacija visame pasaulyje būtų plėtojama saugiai ir veiksmingai;
 orlaivių konstrukcijos būtų kuriamos ir tobulinamos tik taikiais tikslais;
 būtų remiamas tarptautinės civilinės aviacijos oro kelių, oro uostų bei oro navigacijos priemonių plėtojimas;
 būtų atsižvelgiama į žmonių poreikius ir kartu užtikrinama, jog skrydžiai būtų saugūs, reguliarūs, veiksmingi bei ekonomiški;
 visos šalys – ICAO narės – turėtų lygias teises ir nė viena iš jų nebūtų diskriminuojama;
 ekonomika būtų apsaugota nuo nepagrįstos konkurencijos.

 Veikla 
ICAO tvirtina tarptautinius oro transporto standartus, rengia praktines bei procedūrines rekomendacijas techniniais, ekonominiais bei juridiniais klausimais. Kartu įvairių šalių vyriausybines institucijas, oro transporto priemonių gamintojus bei specialistus skatina keistis informacija bei koordinuoti veiksmus. Pagrindines ICAO veiklos sritis nustato aukščiausia šios organizacijos institucija – ICAO Asamblėja.

Taryba parengė ir patvirtino 18 techninių Čikagos konvencijos priedų, kurie apibrėžia svarbiausias aviacijos sritis:

 Personalo licencijavimas;
 Skrydžių (oro) taisyklės;
 Meteorologijos paslaugos tarptautinei oro navigacijai;
 Oro navigacijos žemėlapiai;
 Matavimo vienetai;
 Orlaivių naudojimas;
 Orlaivių nacionaliniai ir registravimo ženklai;
 Orlaivių tinkamumas skraidyti;
 Formalumų supaprastinimas;
 Aviacijos ryšiai;
 Oro eismo paslaugos;
 Paieška ir gelbėjimas;
 Orlaivių avarijų tyrimas;
 Aerodromai;
 Oro navigacijos informacijos paslaugos;
 Aplinkosauga;
 Saugumas;
 Saugus pavojingų krovinių vežimas oru.

Be šių, pagrindinių, egzistuoja daug kitų ICAO dokumentų, kurie reguliuoja atitinkamas konkretesnes civilinės aviacijos veiklos sritis. Dokumentai leidžiami šešiomis oficialiomis ICAO kalbomis: anglų, prancūzų, ispanų, rusų, arabų ir kinų.

Lietuvos civilinės aviacijos specialistai savo darbe taip pat vadovaujasi ICAO standartais bei rekomendacijomis. Šių dokumentų reikalavimai atsispindi galiojančiuose nacionaliniuose teisės aktuose.

Lietuvos Respublikos Seimas ratifikavo 20 tarptautinių civilinės aviacijos konvencijų bei protokolų.

TCAO būstinė įsikūrusi Monrealyje, Kanadoje. Organizacija turi regioninius skyrius Bankoke, Kaire, Nairobyje, Dakare, Limoje, Meksike ir Paryžiuje. Lietuva priklauso Paryžiuje veikiančiam Europos ir Šiaurės Atlanto skyriui.

 Taryba 

ICAO taryba renkama asamblėjoje kas 3 metus, ją sudaro 36 nariai trijose skirtingose kategorijose. Dabartinė taryba išrinkta 2013 m. spalio 1 d. 38-ojoje asamblėjoje. Dabartinę tarybą sudaro:

I kategorija – (valstybės turinčios didžiausią svarbą aviacijoje) – Australija, Brazilija, Kanada, Kinija, Prancūzija, Vokietija, Italija, Japonija, Rusija, JK ir JAV.

II kategorija – (valstybės teikiančios didelį dėmesį tarptautinės aviacijos oro navigacijai) – Argentina, Egiptas, Indija, Meksika, Nigerija, Norvegija, Portugalija, Saudo Arabija, Singapūras, PAR, Ispanija ir Venesuela.

III kategorija– (valstybės pagal geografinį išdėstymą)- Bolivija, Burkina Faso, Kamerūnas, Čilė, Dominika, Kenija, Libija, Malaizija, Nikaragva, Lenkija, Korėja, JAE ir Tanzanija.

 Regionai ir būstinės 
ICAO turi pagrindinę būstinę, 7 regioninius biurus ir vieną regioninį pusiau biurą.
 Būstinė – Monrealis, Kvebekas, Kanada
 Azijos ir Ramiojo vandenyno (APAC) – Bankokas, Tailandas; Pusiau biuras – Pekinas, Kinija
 Rytų ir Pietų Afrikos (ESAF) – Nairobis, Kenija
 Europos ir Šiaurės Atlanto (EUR/NAT) – Paryžius, Prancūzija
 Viduriniųjų Rytų (MID) – Kairas, Egiptas
 Šiaurės Amerika, Centrinė Amerika ir Karibai (NACC) – Meksikas, Meksika
 Pietų Amerika (SAM) – Lima, Peru
 Vakarų ir Centrinė Afrika (WACAF) – Dakaras, Senegalas

 Valdymas 

 Generaliniai sekretoriai 
 Sekretorius Šalis Metai  Juan Carlos Salazar Gómez    2021–  Dr. Fang Liu    2015–2021  Raymond Benjamin    2009–2015 http://www.icao.int/Newsroom/Pages/Dr-Fang-Liu-of-China-becomes-first-ever-woman-appointed-Secretary-General-of-ICAO.aspx   Dr. Taïeb Chérif    2003–2009  Renato Claudio Costa Pereira    1997–2003  Philippe Rochat    1991–1997  Shivinder Singh Sidhu     1988–1991  Yves Lambert    1976–1988  Dr. Assad Kotaite    1970–1976  Bernardus Tielman Twigt    1964–1970  Ronald MacAllister Macdonnell    1959–1964  Carl Ljungberg    1952–1959  Albert Roper    1944–1951

 Tarybos prezidentai 

 Prezidentas Šalis Metai Salvatore Sciacchitano    2020– Dr. Olumuyiwa Benard Aliu    2013–2019 Roberto Kobeh Gonzalez    2006–2013 Dr. Assad Kotaite    1976–2006 Walter Binaghi    1957–1976 Edward Pearson Warner    1947–1957

 Taip pat skaitykite 
 TCAO oro uostų kodai
 TCAO orlaivių gamintojų kodai
 Orlaivių tipų kodai
 Orlaivių registracija

 Nuorodos 
 TCAO tinklalapis

 Šaltiniai 

Kategorija:Tarptautinės organizacijos
Kategorija:Aviacija